
AVIZ

asupra propunerii legislative privind obligativitatea Guvernului României de a stabili periodic indicatorii sociali minimali pentru determinarea costului vieţii şi a unui nivel de trai decent

Cu adresa nr.284 din 30 noiembrie 1999, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind obligativitatea Guvernului României de a stabili periodic indicatorii sociali minimali pentru determinarea costului vieţii şi a unui nivel de trai decent. 

In urma examinării, în şedinţa din data de 02 februarie 2000, Comisia pentru buget, finanţe şi bănci, cu majoritate de voturi, a hotărât respingerea din următoarele considerente:

- în baza Strategiei Naţionale de Prevenire şi Combatere a Sărăciei, adoptată de Guvernul României în 1998, s-a elaborat împreună cu specialişti din ministere, instituţii de cercetare şi din alte domenii – Planul de Implementare a Strategiei Naţionale de Prevenire şi Combatere a Sărăciei, incluzându-se responsabilităţi şi termene pentru acţiuni care vizează crearea sistemului de suport decizional judeţean şi local, efectuarea corecţiilor legislative privind prevenirea şi combaterea sărăciei, crearea reţelei informaţionale de gestiune şi control al sărăciei, întocmirea programelor de educaţie ce au în vedere orientarea sistemului educaţional spre nevoile pieţei;

- programele în domeniul veniturilor au în vedere, pe termen scurt, asigurarea unei mai bune protecţii sociale prin salariul minim, corectarea mecanismelor de stabilire a salariilor pe termen mediu, iar pe termen lung, alinierea nivelului salariului la standarde europene;

- legea privind pensiile şi alte drepturi de asigurări sociale cuprinde şi prevederi referitoare la stabilirea cuantumului pensiei în limitele plafonului minim şi maxim determinat de plafoanele pentru contribuţiile de asigurări sociale;

- textul propunerii legislative trebuie corelat şi cu alte acte normative în vigoare.

